## El TRAM d’Alacant va registrar 1,6 milions de viatges a l’octubre

*** Els moviments diaris seguixen a l'alça, i s'obtenen 437.386 més desplaçaments que en el mateix període de 2022, un 36,13 % més
* La línia 2 va ser la més utilitzada amb 683.144 moviments, i Luceros l'estació amb més trànsit, amb 283.679 trasllats**

La Conselleria de Medi Ambient, Aigua, Infraestructures i Territori va facilitar 1.647.902 desplaçaments en la xarxa de TRAM d’Alacant durant el mes d’octubre passat, cosa que significa un increment del 36,13 % respecte al mateix període de l’any passat i 437.386 viatges més.

Ferrocarrils de la Generalitat Valenciana (FGV) va sumar a l’octubre entre Metrovalencia i TRAM d’Alacant un total de 10.203.263 moviments, que representen un augment del 33,59 % respecte al mateix mes de 2022 i 2.565.630 viatges més.

Segons la distribució per línies, la línia 2, que unix Luceros amb Sant Vicent del Raspeig, va ser la més utilitzada amb 683.144 moviments; seguida de la línia 1, que comunica Luceros i Benidorm, amb 325.271; la línia 3, que enllaça Luceros amb El Campello, amb 259.938; la línia 4, que unix Luceros amb Plaza La Coruña, amb 190.491; la línia 5, nexe d’unió entre Porta del Mar i Plaza La Coruña, amb 97.509, i la línia 9, que discorre entre Benidorm i Dénia, amb 91.549 viatges.

**Luceros, l’estació més transitada**

En el trànsit per estacions, Luceros lidera la mobilitat amb 283.679 usuaris. Hi seguixen Mercado, amb 162.136, i Sant Vicent del Raspeig, amb 107.214 desplaçaments.

Després es van situar, Benidorm, amb 104.748; Marq-Castillo, amb 91.875; El Campello, amb 55.404; Bulevard del Pla, amb 54.525; Garbinet, amb 49.668; Universitat, amb 46.341, i Pintor Gastón Castelló, amb 43.837 moviments.

Com que hi ha la possibilitat de comprar i validar els títols de transport a l’interior de les unitats de tramvia, tren-TRAM i tren convencional, les vendes i validacions de títols de transport en ruta es van concretar en 25.204 viatges.

Fecha: 12/11/2023